ສະຫະພັນແຮງງານ ຮັບຮູ້ວ່າ ຄ່າແຮງງານ ໃນສະຫະລັດ ຍັງຕໍ່າຢູ່ (ວີດີໂອ)
ນັກເສດຖະສາດ​ຄິດ​ວ່າ ການ​ຫລຸດ​ນ້ອຍ​​ລົງ ​ຂອງ​ຈໍານວນສະມາຊິກ ​ຂອງສະຫະພັນ ​ເປັນ​ປັດ​​​ໃຈ​ສໍາຄັນອັນ​ນຶ່ງ ທີ່​ເຮັດ​ໃຫ້​ຄ່າ​ແຮງ​ງານ​ ຕົກ​ຕໍ່າລົງ.
ວັນຈັນມື້ນີ້ແມ່ນວັນແຮງງານຢູ່ໃນສະຫະລັດ ຊຶ່ງເປັນເວລາໃຫ້ກຽດແລະສະດຸດີການປະກອບສ່ວນຂອງບັນດາແຮງງານຂອງປະເທດ ເມື່ອບໍ່ດົນມານີ້ ບັນດາຄົນງານທັງຫຼາຍໃນສະຫະລັດໄດ້ຕົກຢູ່ໃນຊ່ວງທີ່ຝືດເຄືອງທີ່ສຸດ ຄື ອັດຕາການ ວ່າງງານສູງ ໃນຂະນະທີ່ຄ່າແຮງງານແລະສະວັດດີການອື່ນໆສືບຕໍ່ຕົກຕໍ່າລົງ ເຊ່ນດຽວກັນກັບຖັ້ນແຖວຂອງອົງການ ຈັດຕັ້ງຂອງພວກແຮງງານ ຫລືສະຫະພັນກໍາມະບານ ໃນຂະນະທີ່ການໂຄສະນາຫາສຽງເລືອກຕັ້ງປະທານາທິບໍດີສະຫະລັດ ກໍາລັງດໍາເນີນໄປຢ່າງສຸດຂີດໃນເວລານີ້ ຜູ້ສະໜັກເລືອກຕັ້ງທັງສອງຕ່າງກໍອ້າງວ່າ ພວກເຂົາເຈົ້າ ສາມາດຈະເຮັດໃນສິ່ງທີ່ວ່າດີທີ່ສຸດ ສໍາລັບຄົນງານອາເມຣິກັນ ໃນໂອກາດວັນແຮງງານມື້ນີ້ ພວກເຮົາຈະສຶກສາເບິ່ງຄວາມສໍາພັນກັນລະຫວ່າງການເປັນສະມາຊິກສະຫະພັນກໍາມະບານ ແລະຄ່າແຮງງານໃນສະຫະລັດ Tom Lee ເປັນອະດີດປະທານສະຫະພັນນັກດົນຕີອາເມຣິກັນ ຊຶ່ງເປັນ ສະຫະພັນນັກດົນຕີທີ່ໃຫຍ່ທີ່ສຸດໃນໂລກ ລາວຊີ້ໃຫ້ເບິ່ງ ຮູບບ່ອນທີ່ລາວເຄີຍໄປສະແດງດົນຕີ ທ່ານ ທອມ ລີ ເລີ່ມຕົ້ນອາຊີບນີ້ ກັບວົງດົນຕີຂອງກອງທັບມາຣີນ ຫລື Marine Corps ຂອງສະຫະລັດ ແລະໄດ້ຮ່ວມຫຼິ້ນດົນຕີໃນການສະແດງຫຼາຍໆບັ້ນ ທີ່ທໍານຽບຂາວ ເຖິງແມ່ນວ່າສະຫະພັນແຮງງານໄດ້ສູນເສຍຄວາມສໍາຄັນໄປໃນສະຫະລັດ ເມື່ອຫຼາຍສິບປີຜ່ານມານີ້ກໍຕາມ ທ່ານ ລີ ກໍເຊື່ອວ່າ ສະຫະພັນກໍຍັງມີບົດບາດສໍາຄັນຢູ່ ທອມ ລີ ເວົ້າວ່າ: ແຕ່ຖັ້ນແຖວຫລືຈໍານວນສະມາຊິກຂອງສະຫະພັນແຮງງານນັ້ນ ໄດ້ຫລຸດ ຕໍ່າລົງເຖິງ 50 ເປີເຊັນ ຕະຫຼອດໄລຍະ 40 ປີຜ່ານນີ້ ແລະເມື່ອປີຜ່ານມາ ລັດວີສຄອນຊິນ ໄດ້ຕັດສິດການຕໍ່ຮອງຮຽກຮ້ອງເອົາຜົນປະໂຫຍດໂດຍລວມ ຂອງຄົນງານລັດສ່ວນໃຫຍ່ ນັກເສດຖະສາດຫຼາຍຄົນຄິດວ່າ ການຫລຸດນ້ອຍຖອຍລົງຂອງຈໍານວນສະມາຊິກຂອງ ສະຫະພັນນັ້ນ ເປັນປັດໃຈສໍາຄັນອັນນຶ່ງ ທີ່ເຮັດໃຫ້ຄ່າແຮງງານຕົກຕໍ່າລົງ ຫລັງຈາກປັບເຂົ້າກັບສະພາວະເງິນເຟີ້ແລ້ວ Lawrence Mishel ເປັນປະທານສະຖາບັນນະໂຍບາຍເສດຖະກິດ ທີ່ນິຍົມແນວທາງເສລີ ທ່ານ Mishel ເວົ້າວ່າ ອິງຕາມ ລາຍງານຂອງທ່ານ Mishel ເອັງນັ້ນ ການສ້າງຜົນຜະລິດຂອງ ຄົນງານສະຫະລັດ ໄດ້ເພີ່ມຂຶ້ນເຖິງ 80 ເປີເຊັນ ຕະຫຼອດໄລຍະສາມສິບປີ ຜ່ານມາ ແຕ່ຄ່າແຮງງານຕໍ່ຊົ່ວໂມງກັບເພີ່ມຂຶ້ນແຕ່ພຽງ 11 ເປີເຊັນເທົ່ານັ້ນ ບັນດານັກເສດຖະສາດຫົວອະນຸລັກນິຍົມ ບໍ່ເຫັນພ້ອມໃນເລຶ່ອງນີ້ Andrew Biggs ເປັນນັກວິຊາການປະຈໍາຢູ່ສະຖາບັນວິສາຫະກິດອາເມ ຣິກັນ ທ່ານ ບິກສ໌ ເວົ້າວ່າ: ທ່ານ ບິກສ໌ ໂຕ້ແຍ້ງວ່າ ການຫລຸດອັດຕາຄ່າໃຊ້ຈ່າຍໃນການຮັກສາສຸຂະພາບລົງ ແລະເພີ່ມທະວີຄວາມສາມາດຜະລິດຂອງຄົນງານຂຶ້ນ ກໍແມ່ນຈະເຮັດໃຫ້ຄ່າແຮງງານສູງຂຶ້ນກວ່າເກົ່າ ແຕ່ທ່ານ Mishel ບໍ່ເຊື່ອວ່າ ນັ້ນຈະເປັນຈິງໄປໄດ້ ທ່ານ Mishel ກ່າວວ່າ ທາງດ້ານ ທອມ ລີ ຜູ້ນໍາສະຫະພັນແຮງງານ ກ່າວວ່າ ທ່ານເຊື່ອວ່າ ຄ່າແຮງງານຍັງຈະສືບຕໍ່ຕົກຕໍ່າລົງໄປເລື້ອຍໆ ເວັ້ນເສຍແຕ່ວ່າພວກຄົນງານທັງຫຼາຍຈະຈັດຕັ້ງກັນເປັນກຸ່ມກັນຂຶ້ນມາ ແລະກົດດັນໃຫ້ອອກນະໂຍບານທີ່ສຸມໃສ່ ດ້ານຄວາມໝັ້ນຄົງຂອງເສດຖະກິດເປັນຫຼັກ ເພື່ອຜົນປະໂຫຍດ ຂອງປວງຊົນທັງໝົດ